༄༅།། མ་ཅིག་ཁྲོས་མ་ནག་མོའི་སྒྲུབ་ཐབས་མ་ཆག་རྒྱུན་གྱི་ལམ་ཁྱེར་ཉམས་ལེན་བཞུགས། ན་མོ་ཀྲོ་ཏི་ཀཱ་ལི་དྷཀྐི་ནི། དེ་ལ་མ་ཅིག་ཁྲོས་མ་ལྷ་ལྔ་བསྙེན་པར་འདོད་པའི་གང་ཟག་གིས་གནས་དབེན་པར་བདེ་
བའི་སྟན་ལ། དཀོན་མཆོག་གི་ཡོན་ཏན་དྲན་པའི། ན་མོ་དཀོན་མཆོག་རྩ་གསུམ་མ་ཅིག་ཁྲོས་མའི་ལྷ། །དབྱེར་མེད་ངོ་བོ་བླ་མར་སྐྱབས་མཆི་ཞིང༌། །མ་གྱུར་འགྲོ་ཀུན་བྱང་ཆུབ་ཐོབ་
བྱའི་ཕྱིར། །སྨོན་འཇུག་དོན་དམ་སེམས་མཆོག་བསྐྱེད་པར་བགྱིའོ། ། ཞེས་སྐྱབས་སེམས་ཀྱིས་ཚོགས་བསགས་ཤིང་དངོས་གཞི་ལྟར་གསལ་བ་ནི། ཧྲཱིཿ ཨ་འཐས་དྲི་བྲལ་སྟོང་པའི་ངང་ཉིད་
ལས༑ ༑སྙིང་རྗེའི་རྩལ་རྫོགས་རྒྱུ་ཡི་ཡི་གེ་བཾ། །པད་ཉི་བཾ་སྟེང་བབས་ལས་ཡོངས་གྱུར་པའི། །བདག་ཉིད་མ་ཅིག་ཁྲོས་མ་སྐུ་མདོག་མཐིང༌། །ཞལ་གཅིག་ཕྱག་
གཉིས་ཞབས་གཉིས་གར་སྟབས་འགྱིང༌། །ཕྱག་གཡས་གཅོད་བྱེད་གྲི་གུག་ནམ་མཁར་ཕྱར། །ཐོད་པ་ཁྲག་བཀང་གཡོན་པས་ཐུགས་ཀར་འཛིན། །དཔའ་བོ་ཡབ་
ཚུལ་གྲུ་གཡོན་ཁ་ཊཱ་བརྟེན། །དབུ་སྐྲ་གནག་སྣུམ་ཐོར་ཚུགས་ལྷག་མཐུར་གྲོལ། །ཐོད་སྐམ་དབུ་རྒྱན་ཐོད་རློན་དོ་ཤལ་ཅན། །ཕྱག་རྒྱ་ལྔ་ཡི་སྐུ་ལ་རབ་ཏུ་སྤྲས། །
ཁྲོས་མའི་
རྒྱུན་ཁྱེར།

ཀཏེར་ པདྨ་འདུས་རྩལ་གྱི་གསུང་། གསར།
* བདེ་དྲོད་རང་འོད་ཡེ་ཤེས་འབར་ཀློང་འགྱིང༌། །རིགས་བཞིའི་མཁའ་འགྲོ་གནས་གསུམ་མཁའ་འགྲོའི་ཚོགས། །གསལ་སྟོང་སྒྱུ་མ་ཆུ་ཟླའི་རོལ་གར་དུ། །ཡེ་ཤེས་
དམ་ཚིག་དབྱེར་མེད་ངོ་བོར་བསྐྱེད། །དེ་ལྟར་གསལ་བའི་གནས་གསུམ་ཡིག་འབྲུ་གསུམ། །ཐུགས་ཀར་བ་ཡིག་མཐིང་གའི་མཐའ་སྐོར་དུ། །སྔགས་ཕྲེང་གཡོན་
བསྐོར་འོད་ཟེར་སྣ་ལྔ་འཕྲོས། །རྒྱལ་མཆོད་བྱིན་རླབས་སྡུད་ཅིང་འགྲོ་ཀུན་གྱི། །སྒྲིབ་བསལ་སངས་རྒྱས་ས་ལ་བཀོད་ནས་ཀྱང༌། །ཕྱི་ནང་སྣོད་བཅུད་ལྷ་སྔགས་
ཆོས་ཉིད་རོལ། །མ་དག་སྣང་རྟོག་ཡེ་ཤེས་རོལ་པར་གྱུར། །ཨོཾ་བཾ་ཧ་རི་ནྀ་ས་སིདྡྷི་ཧཱུྃ། ཅི་ནུས་བཟླས་མཐར་ཉེར་སྤྱོད་ཀྱིས་མཆོད་ལ། ཧཱུྃ། དབྱིངས་དང་ཡེ་ཤེས་རོལ་པ་མཐའ་ཡས་
ཀྱང༌༑ ༑ཐུགས་རྗེ་འགྲོ་ལ་རྗེས་ཆགས་མཁའ་འགྲོའི་སྐུ། །མ་ཅིག་ཁྲོས་མ་ལྷ་ལྔའི་ལྷ་ཚོགས་ལ། །གཉིས་མེད་མཉམ་པའི་ངང་དུ་ཕྱག་འཚལ་བསྟོད། ། ཅེས་དང་དགེ་རྩ་
བྱང་ཆུབ་ཆེན་པོར་བསྔོ་བའང་བཅས་བྱའོ།། ཞེས་པ་འདིའང་སློབ་བུ་བསྟན་འཕེལ་ངོར་པདྨ་འདུས་རྩལ་གྱིས་འཕྲལ་མར་བྲིས་པ་དགེ་ལེགས་འཕེལ།